กองทุนฟื้นฟูฯทยอยจ่าย พ.ค.นี้ชำระหนี้อีกหมื่นล.
ธปท.เผยกองทุนฟื้นฟูฯ สามารถชำระหนี้ในงวดเดือน พ.ค.ปีนี้ได้ 10,015 ล้าน ช่วยตัดยอดหนี้ในปัจจุบันเหลือ 973,154 ล้าน
5 ก.ค. 2559

ธปท.เผยกองทุนฟื้นฟูฯ สามารถชำระหนี้ในงวดเดือน พ.ค.ปีนี้ได้ 10,015 ล้าน ช่วยตัดยอดหนี้ในปัจจุบันเหลือ 973,154 ล้าน
ธนาคารแห่งประเทศไทย (ธปท.) โดยกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) รายงานความคืบหน้าการชำระหนี้ของกองทุนฟื้นฟูฯ ที่รับโอนมาจากรัฐบาล ตาม พ.ร.ก.ปรับปรุงการบริหารหนี้เงินกู้ฯ พ.ศ. 2555 หนี้ที่รัฐบาลกู้ชดเชยความเสียหายให้แก่กองทุนฟื้นฟูฯ ล่าสุด พบว่ากองทุนฟื้นฟูฯ สามารถชำระหนี้ประจำเดือน พ.ค. 2559 ได้ 10,015 ล้านบาท ซึ่งแหล่งเงินที่นำมาชำระหนี้ได้มาจากการบริหารจัดการสินทรัพย์คงเหลือในบัญชีผลประโยชน์ ที่นำมาตัดหนี้กองทุนฟื้นฟูฯ กองที่ 3 (FIDF 3) ลงได้ 6,172 ล้านบาท และเงินหรือสินทรัพย์จากกองทุนอีก 3,843 ล้านบาท ซึ่งนำมาตัดหนี้กองทุนฟื้นฟูฯ กองที่ 1 (FIDF 1)
ทั้งนี้ หากรวมยอดการชำระหนี้สะสมในปีงบประมาณ 2559 (ต.ค.-พ.ค. 2559) สามารถชำระหนี้ได้แล้วรวม 25,636 ล้านบาท แบ่งเป็นการชำระหนี้ใน FIDF 1 จำนวน 15,143 ล้านบาท ซึ่งเป็นเงินที่ได้มาจากการนำส่งของธนาคารพาณิชย์ในอัตรา 0.46% ของยอดเงินฝากรวมเป็นเงิน 4,000 ล้านบาท และเงินจากสินทรัพย์กองทุนอีก 11,143 ล้านบาท
นอกจากนี้ เป็นการชำระหนี้ FIDF 3 จำนวน 10,493 ล้านบาท ซึ่งเป็นเงินที่ได้มาจากสินทรัพย์คงเหลือในบัญชีผลประโยชน์และจากการทยอยชำระหนี้สะสมมาตั้งแต่เดือน ก.พ. 2555-พ.ค. 2559 หรือตลอดระยะเวลา 4 ปี 3 เดือน กองทุนฟื้นฟูฯ สามารถชำระหนี้ได้รวมรวมทั้งสิ้น 165,153 ล้านบาท ส่งผลให้ยอดหนี้ที่รับโอนมาตั้งแต่วันที่ 27 ม.ค. 2555 จำนวน 1,138,306 ล้านบาท ลดลงเหลือ 973,154 ล้านบาท ณ สิ้นเดือน พ.ค. 2559 การชำระหนี้ครั้งนี้เป็นไปตามที่ได้วางแผนไว้จึงไม่มีปัญหาเรื่องสภาพคล่องแต่อย่างใด